L 243/8
HU
Az Európai Unió Hivatalos Lapja
2022.9.20.
(27)
Az újrafeldolgozott műanyag szennyeződésmentesítését az illetékes hatóságoknak meg kell vizsgálniuk és ellenőrizniük kell.
Az élelmiszer- és takarmányjog alkalmazásának biztosítása céljából végzett hatósági ellenőrzésekről és más hatósági tevékenységekről szóló (EU) 2017/625 európai parlamenti és tanácsi rendelet (8) az élelmiszerekkel érintkezésbe kerülő anyagok hatósági ellenőrzésére is kiterjed, és ezért magában foglalja a szennyeződésmentesítési létesítményeket is.
Bár az említett rendelet általános szabályokat állapít meg a hatósági ellenőrzésekre vonatkozóan, nem határoz meg külön eljárásokat a szennyeződésmentesítési létesítmények ellenőrzésére.
A szennyeződésmentesítési létesítmények hatósági ellenőrzésének egységes alkalmazása érdekében – függetlenül attól, hogy hol találhatók – ezért helyénvaló meghatározni a megfelelő ellenőrzési technikákat, valamint azokat a szabályokat, amelyek meghatározzák, hogy az újrafeldolgozott műanyag mikor tekintendő úgy, hogy nem felel meg e rendeletnek.
(28)
Annak biztosítása érdekében, hogy az újrafeldolgozott műanyagot, a készárucikknek minősülő újrafeldolgozott műanyagokat és műanyag tárgyakat az átalakítást végző vállalatok és az élelmiszer-vállalkozók megfelelően és nyomon követhető módon használják, megfelelőségi nyilatkozatot kell rendelkezésre bocsátani az újrafeldolgozott műanyag tételeihez az újrafeldolgozást végző vállalat kilétének és a műanyag újrafeldolgozott eredetének megállapítása érdekében, valamint hogy az átalakítást végző vállalatok és a végső felhasználók a felhasználásával kapcsolatban utasításokat kapjanak.
Annak biztosítása érdekében, hogy ezt a dokumentumot mindenki, aki megkapja, egységesen tudja értelmezni, a gazdasági szereplők számára elő kell írni, hogy egy előre meghatározott sablont használjanak.
(29)
Az újrafeldolgozott műanyagokat és műanyag tárgyakat jelenleg a nemzeti szabályok szerint hozzák forgalomba.
Ezért rendelkezéseket kell hozni annak biztosítására, hogy az e rendeletre való átállás zökkenőmentes legyen, és ne zavarja meg az újrafeldolgozott műanyagok és műanyag tárgyak meglévő piacát.
Lehetővé kell tenni különösen, hogy korlátozott ideig lehessen kérelmezni az e rendelettel összhangban egyedi engedélyezéshez kötött, meglévő újrafeldolgozási folyamatok engedélyezését, és az engedélyezési eljárás befejezéséig továbbra is forgalomba lehessen hozni az említett újrafeldolgozási folyamatok útján előállított újrafeldolgozott műanyagot, készárucikknek minősülő újrafeldolgozott műanyagokat és műanyag tárgyakat.
Az ilyen újrafeldolgozási folyamatokra vonatkozóan a 282/2008/EK rendelettel összhangban benyújtott kérelmeket az e rendelet alapján benyújtott kérelmeknek kell tekinteni.
A 282/2008/EK rendeletnek megfelelően benyújtott, az e rendelet szerinti egyedi engedélyhez nem kötött újrafeldolgozási folyamatokra vonatkozó kérelmeket meg kell szüntetni, mivel az érintett folyamatok e rendelet szerinti engedélyezésének nincs alapja.
(30)
Azoknak az újrafeldolgozást végző vállalatoknak, amelyek jelenlegi újrafeldolgozási műveleteik során olyan technológiákat alkalmaznak, amelyek nem szerepelnek megfelelő újrafeldolgozási technológiaként, elegendő időt kell biztosítani annak mérlegelésére, hogy kívánják-e továbbfejleszteni ezt a technológiát annak érdekében, hogy lehetővé tegyék a technológia megfelelőként való besorolását, vagy más módon megszüntetik az említett újrafeldolgozási műveletek műanyagok és műanyag tárgyak gyártására való használatát.
Ezért az ilyen technológiákon alapuló újrafeldolgozási folyamatok és létesítmények révén előállított újrafeldolgozott műanyag, készárucikknek minősülő újrafeldolgozott műanyagok és műanyag tárgyak forgalomba hozatalát a hatályos nemzeti szabályokkal összhangban továbbra is korlátozott ideig lehet engedélyezni.
(31)
Amennyiben a gazdasági szereplők úgy döntenek, hogy a technológiát továbbfejlesztik annak érdekében, hogy lehetővé tegyék a technológia megfelelőként való besorolását, e rendelet előírja a technológiáról szóló értesítést és a fejlesztő kijelölését.
Az értesítési eljárás azonban az értesítés időpontjában az említett újrafeldolgozott műanyagok és műanyag tárgyak biztonságosságára vonatkozó részletes indokolást, valamint az arra épülő jelentés közzétételét követelné meg.
Míg az e technológiákat már alkalmazó gazdasági szereplőknek kell rendelkezniük információkkal az ott előállított újrafeldolgozott műanyagok és műanyag tárgyak biztonságosságáról, az e rendeletben az ilyen jelentésekre vonatkozóan meghatározott követelmények igen kiterjedtek.
Mivel a szükséges kiegészítő információk beszerzése jelentős időt vehet igénybe, helyénvaló lehetővé tenni az említett fejlesztők számára, hogy ezeket az információkat az értesítést követő hónapokban nyújtsák be.
(8) Az Európai Parlament és a Tanács (EU) 2017/625 rendelete (2017. március 15.) az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellen őrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről (a hatósági ellenőrzésekről szóló rendelet) (HL L 95., 2017.4.7., 1. o.)